Nuuskommentaar: Dis ‘n aborsie … nee, ‘n miljoen aborsies | Maroela Media
Pro-lewegroepe maak daarop aanspraak dat meer as ‘n miljoen ongebore babas sedert 1997 in die land geaborteer is. Om ‘n idee van die omvang te gee: Indien die fetusse van Kaapstad af 30 sentimeter uitmekaar geplaas sou word, sou hierdie ry hom van Kaapstad tot in Pretoria en terug vergesel.
Onder die ou bedeling, is aborsies onder sekere omstandighede gewettig, soos wanneer die ma verkrag is, die swangerskap die gevolg van bloedskande is, die baba erg gestremd sal wees, of die ma se lewe bedreig word.
Na Obama se verkiesing het die Christian Coalition of America verklaar dat die pro-lewestryd in die VSA met 20 jaar teruggesit is. Dit het geblyk dat talle Amerikaners wat erg teen aborsies op aanvraag is, hul kruisies agter Obama se naam gaan trek het, en agterna verbaas was om te hoor dat Obama nie net pro-aborsie is nie, maar ook die grusame sg. gedeeltelike geboorte-aborsies ondersteun. Weens die grusaamheid daarvan word dié proses nie hier beskryf nie.
Intussen het die jaarlikse pro-aborsiegroepe se poging om eers by die Huis van Verteenwoordigers, en daarna die senaat, om staatsbefondsing van aborsies te bekom, verlede jaar in die Republikeins-beheerde Huis van Verteenwoordigers behoorlik bloedneus gekry. Die Huis het die versoek nie net afgekeur nie, maar ook bepaal dat die versoek ook nie in die toekoms gerig mag word nie.
Intussen brand Obama vas met sy beplande openbare gesondheidstelsel. Een van die vernaamste redes hoekom dit vasbrand, is weens die teenkanting van Christen-belangegroepe, juis omdat dit vir die staatsbefondsing van aborsies op aanvraag voorsiening maak.
Voor besef is dat oud-president Bush se weifeling die beplande verbod sou kelder, het verskeie deelstate reeds in antisipasie wetgewing op die wetboeke geplaas. Van die suidelike deelstate se wetgewing was so streng dat dit aborsies onder enige omstandighede, selfs wanneer die ma se lewe bedreig sou wees, verbied het. Dit sou waarskynlik nie die toets van selfs die gewysigde grondwetlikheid deurstaan het nie, maar die magtige fundamentalistiese suidelike Baptiste tevrede hou. Pro-aborsiegroepe het oor hul voete geval om regte vir aborsieklinieke in Indiaanse reservate te bekom, omdat reservate wat dié kwessie betref, onder federale wetgewing val.
Wat weer die vraag laat ontstaan… is Suid-Afrikaners onbetrokke? Delegeer hulle hul dissipelskap van elke dag aan hul kerke? Is hul kerke verbaal genoeg, of spreek kerke slegs hul teenkanting teen aborsies op aanvraag uit wanneer hulle pertinent gevra word?